Silminnäkijän mukaan tekijä iski poliisia teräaseella niskaan.

Tukholmassa Medborgarplatsenilla oli torstaina suuri poliisioperaatio, sillä yksi poliisi sai alueella teräaseesta vammoja.

Aftonbladetin tietojen mukaan poliisi oli partioinut Södermalmin kaupunginosassa sijaitsevalla Medborgarplatsen-nimisellä torilla, kun henkilö oli yhtäkkiä hyökännyt poliisimiehen kimppuun takaapäin ja puukottanut häntä niskaan.

Yksi henkilö otettiin kiinni.

- Meillä on joukko partioita paikalla, Anders Bryngelsson Tukholman poliisista sanoi Expressenissä.

Hyökkäys tapahtui noin puoli yhdeltätoista aamupäivällä paikallista aikaa. Silminnäkijän mukaan poliisi ei mitenkään provosoinut iskua.

- Seisoin ulkona tupakoimassa, ja yhtäkkiä kaikkialta tulee massoittain poliiseja. Ja näen poliisin, joka seisoo polvillaan ja hänellä on verta niskassa tai hartioilla, sellaista oli vaikea katsoa, silminnäkijä Alex Nätterlund, 28 sanoi Aftonbladetille.

- Poliisi on sulkenut koko alueen. Yksi poliisi on loukkaantunut. Hän istui maassa, ja häntä hoidettiin, naispuolinen silminnäkijä sanoi Aftonbladetissa.

Silminnäkijän mukaan tekijä on mies, joka näytti noin 30-vuotiaalta. Tekijää epäillään murhan yrityksestä.